

**BIHARKERESZTES VÁROS ÖNKORMÁNYZAT KÉPVISELŐ-TESTÜLETÉNEK**

**GAZDASÁGI PROGRAMJA**

**2024 – 2029.**





Tartalomjegyzék

[1. Bevezetés 2](#_Toc193397846)

[2. A gazdasági program elkészítésének alapvető céljai 2](#_Toc193397847)

[3. Alapelvek a gazdasági programra nézve: 3](#_Toc193397848)

[4. Gazdasági program 4](#_Toc193397849)

[4.1. Ipar 4](#_Toc193397850)

[4.2. Idegenforgalom, turizmus 4](#_Toc193397851)

[4.3. Munkahelyteremtés feltételeinek elősegítése 5](#_Toc193397852)

[4.4. Településfejlesztés 6](#_Toc193397853)

[4.5. Adópolitika 8](#_Toc193397854)

[4.6. Városgazdálkodás 8](#_Toc193397855)

[4.7. Vízrendezés és csapadékvíz elvezetés 9](#_Toc193397856)

[4.8. Köztemető fenntartásA és működtetésE 9](#_Toc193397857)

[4.9. A helyi közutak és közterületek fenntartásA 9](#_Toc193397858)

[4.10. A köztisztaság és a településtisztaság fenntartása 10](#_Toc193397859)

[4.11. A közbiztonság helyi feladatainak ellátása 11](#_Toc193397860)

[4.12. Gyermek és ifjúsági feladatokról való gondoskodás 11](#_Toc193397861)

[4.13. Az alapfokú egészségügyi ellátás biztosítása, Gondos Város Biharkeresztes Program 12](#_Toc193397862)

[4.14. Szociális feladatok ellátása 12](#_Toc193397863)

[4.15. Közművelődési, tudományos, művészeti tevékenység, valamint a sport támogatása 13](#_Toc193397864)

[4.16. Közigazgatás 14](#_Toc193397865)

# Bevezetés

Magyarország helyi önkormányzatairól szóló 2011. évi CLXXXIX. tv. (Mötv.) 116. §-a alapján a Képviselő-testületnek az alakuló ülését követő 6 hónapon belül el kell készítenie a ciklusra vonatkozó, vagy azt meghaladó időszakra vonatkozó gazdasági programját.

„116. § (1) A képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős.

(2) A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.

(3) A gazdasági program, fejlesztési terv helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

(4) A gazdasági program, fejlesztési terv - a megyei területfejlesztési elképzelésekkel összhangban - tartalmazza, különösen: az egyes közszolgáltatások biztosítására, színvonalának javítására vonatkozó fejlesztési elképzeléseket.

(5) A gazdasági programot, fejlesztési tervet a képviselő-testület az alakuló ülését követő hat hónapon belül fogadja el. Ha a meglévő gazdasági program, fejlesztési terv az előző ciklusidőn túlnyúló, úgy azt az újonnan megválasztott képviselő-testület az alakuló ülését követő hat hónapon belül köteles felülvizsgálni, és legalább a ciklusidő végéig kiegészíteni vagy módosítani.”

A gazdasági program elkészítése a Mötv. 42. §-ának 4. pontja alapján a Képviselő-testület hatásköréből át nem ruházható.

A 2024. október 3-án megalakult képviselő-testületnek törvényi kötelezettsége egy új gazdasági program elkészítése.

# A gazdasági program elkészítésének alapvető céljai

* a város gazdasági növekedésének folytatása, a lakosság életszínvonal és életminőség javulási feltételeinek megteremtése
* a város arculatának kialakítása, a városkép folyamatos rendezése fásítással, virágosítással, térkövezéssel
* összegezze azokat a fejlesztési elképzeléseket, amelyek hosszabb távon meghatározzák az önkormányzati döntések irányát
* a pályázati lehetőségek között irányt mutasson a fejlesztési elképzelések megvalósításához
* városi image megteremtése
* település városias jellegének kialakítása és fejlesztése
* az önkormányzat saját bevételeinek észszerű felhasználása a kötelező és önként vállalt feladatok ellátását követően

# Alapelvek a gazdasági programra nézve:

* a képviselő-testületnek a település vagyonával a jó gazda módjára és racionálisan kell gazdálkodnia
* a feladatellátáshoz kapcsolódó vagyonelemeket meg kell őrizni, működőképes állapotukat biztosítani kell
* a költségvetést mindig úgy kell tervezni, hogy rendkívüli helyzetben is tudjon forrást biztosítani
* a tartalékoknak biztosítaniuk kell, hogy a pályázóképesek legyünk váratlan, be nem tervezett új lehetőségek esetén is
* az önkormányzati kötelező feladatok biztonságos ellátását biztosítani kell
* a képviselő-testület felvállalja a lakosság szempontjából fontos, de nem kötelező feladatokat úgy, hogy ezek ellátása nem történhet a kötelező feladatok ellátásának rovására
* az önkormányzat áttekinti a meglévő vagyontárgyait, azok hasznosításának módjait és lehetőségeit, valamint a fenntartási, üzemeltetési költségek nagyságát. Javaslatot dolgoz ki az egyes vagyontárgyak megfelelő hasznosítására, a felesleges vagyontárgyak kihasználására, valamint az egyes vagyontárgyak értékesítésére

# Gazdasági program

**Biharkeresztes Város Önkormányzat Képviselő-testülete a 2024-2029. évekre a következő fejlesztési elképzeléseket határozza meg:**

## **Ipar**

* ipari hasznosításra alkalmas területek növelése
* Ipari Park bővítése
* környezetkímélő beruházások megvalósításának és további, a lakosság nyugalmát nem zavaró gyárak létesítésének elősegítése
* helyi vállalkozások támogatása, érvényesülésének segítése érdekében össze kell állítani egy vállalkozói térképet, helyi szaknévsort, Vállalkozók napjának meghirdetése

## **Idegenforgalom, TURIZMUS**

Az idegenforgalmi lehetőségek a településen jelenleg még mindig nincsenek kihasználva. Az önkormányzat továbbra is támogatja a települést érintő idegenforgalmi beruházásokat, vállalkozásokat. A településnek is ki kell használni azt a tényt, hogy Magyarország egyre népszerűbb turisztikai célpont. A turisztika fontos azért is, mert munkahelyteremtő és megtartó képessége is jelentős lehet.

Az idegenforgalommal kapcsolatos fejlesztési elképzelések:

* turisztikai kiadványok készítése (pl.: füzet, prospektus stb.) honlapon elhelyezése
* útjelző táblák, információs táblák elhelyezése
* tematikus utak kialakítása, pihenőhelyek, főzőhelyek kialakítása
* ki kell használni a határ közelségét
* a település turisztikai arculatának (városbrand) kialakítása
* idegenforgalmi vonzerőt jelentő helytörténeti kiállítás népszerűsítése
* testvértelepülési kapcsolatok kialakítása, újraélesztése
* „Keresztes települések találkozója” elnevezésű rendezvény megtartása
* az idegenforgalmi megítélés szempontjából fontos közterületeken megfelelő pihenőhelyek kialakítása (pad, okospad, asztal, szeméttároló edény)
* közösségi tér fejlesztése, bővítése
* tájékoztató, információs táblákat kell elhelyezni
* mezítlábas ösvény kialakítása
* kalandpálya, felnőtt játszótér kiépítése
* termelői piac felújítása

## **Munkahelyteremtés feltételeinek elősegítése**

Az önkormányzat továbbra is küzdeni kíván a munkanélküliség ellen, mivel a munkanélküli családokban romlanak az életkörülmények és az emberek életminősége, másrészt az önkormányzat szociális kiadásai emelkednek a támogatások, segélyezések miatt. A munkanélküliség, mint országos társadalmi jelenség - jelentős mértékben csökkent az elmúlt időszakban - döntően befolyásolja településünk tekintetében a rendelkezésre álló erőforrásokat, ezen keresztül a költségvetési gazdálkodás rendszerét is, tekintettel arra, hogy Biharkeresztes város adóerőképessége miatt nem részesül a település szociális támogatásban az államtól. Ezen túlmenően nagy hatással van a szociális rendszerre, a társadalmi, gazdasági folyamatokra, viszonyokra. Általános célként kell, hogy jelentkezzen a szociálisrendszer hatékony működtetése, a pénzügyi-gazdasági erőforrások, továbbá a munkanélküliséggel, a munkahelyteremtéssel kapcsolatos tevékenység összehangolása. Lehetőséget kell teremteni új vállalkozások elindításához és letelepedéséhez, melynek egyik alapfeltétele a 100%-os kihasználtságú Ipari Parkunk bővítése. A munkahelyteremtés feltételeinek elősegítése érdekében az önkormányzat:

* segíti a helyi gazdaság megerősödését, ehhez igyekszik kedvező feltételeket teremteni, hogy a vállalkozók számára munkahely-bővítési lehetőséget teremtsen
* funkcióváltással inkubátorház kialakítása
* lehetőség szerint segíti a vállalkozások, ipari cégek letelepedését a munkahelyteremtés érdekében
* rendszeresen együttműködik, állandó kapcsolatot tart fenn a munkaügyi központ kirendeltségével
* a közfoglalkoztatási programok, pályázatok révén az állás nélküli személyek lehető legszélesebb körének foglalkoztatására törekszik, segítve az álláskeresők visszaintegrálását a munkaerőpiacra, kihasználva a közfoglalkoztatás keretében történő foglalkoztatás finanszírozási előnyeit
* az álláskereső lakosok továbbképzési lehetőségeinek segítése és összehangolása
* támogatja mindazon nonprofit és civil szervezet célkitűzését, mely a munkahelyteremtést elősegíti, Civilek találkozója megszervezése

## **Településfejlesztés**

A településfejlesztés a gazdasági program és egyben a 2024-29-es ciklus legfőbb mozgató rugója, mely nagy mértékben elősegíti az önkormányzati vagyon számottevő emelkedését. Kötelező feladat a folyamatban lévő akár önerős, akár uniós és hazai forrásból finanszírozott beruházásaink megvalósítása. Ugyanakkor kiemelten fontos a már befejezett beruházások gazdaságos üzemeltetése továbbá, hogy olyan projektek, fejlesztési célú beruházások induljanak el, amelyek a fenntartható fejlődés tendenciáját tudják erősíteni. A településfejlesztési elképzelések megfogalmazása során előnyt kell, hogy élvezzenek azok, amelyek egyszerre több településfejlesztési cél megvalósítását jelentik. Szintén prioritást kell, hogy kapjanak azok a beruházások, fejlesztési elképzelések, amelyek hosszabb távon is hozzájárulhatnak a települési közszolgáltatások színvonalának emeléséhez, a munkahelyteremtéshez, a demográfiai és szociálpolitikai adatok tendenciájának javulásához, a gazdaságossági és hatékonysági tényezők érvényesüléséhez. A településfejlesztési elképzelések megfogalmazása és végrehajtása során fel kell tárni, és ki kell használni a meglévő pályázati lehetőségeket, a rendelkezésre álló központi és helyi erőforrásokat. Törekedni kell a saját belső erőforrások gazdaságos felhasználására, az egyes pályázati forrásból megvalósuló beruházások esetében az önkormányzatot terhelő önrész pénzeszközei volumenének csökkentésére. A pályázati forrásokból megvalósuló fejlesztések, beruházások során szükséges önrész tervezése és biztosítása ahogy eddig sem, úgy a jövőben sem veszélyeztetheti a közfeladatok folyamatos és maradéktalan ellátását. Mindent el kell követni a településükről elkerülő iparűzési adóbevétel növekedése miatti adóelvonás összegének városunkba történő visszajuttatása érdekében.

Az önkormányzat településfejlesztési céljai olyan célok, melyek a település általános fejlesztését segítik elő. Ennek keretében a képviselő – testület az alábbi feladatok, célok megvalósítását irányozza elő:

* a település összképét nagymértékben rontó, életveszélyes ingatlanok elbontatása
* járdaépítés – és felújítás folytatása
* önkormányzati és Magyar Közút kezelésébe tartozó belterületi utak felújításnak folytatása pályázati támogatásból, vagy saját forrásból
* külterületi utak folyamatos felújítása
* Kossuth utca mindkét oldalán az utca teljes hosszában útpadkázás
* középületek környezetének rendezése, parkolók kialakítása
* csapadékvíz-elvezető rendszer további fejlesztése
* Szigligeti és Táncsics utca csapadékvíz elvezetési problematikájának megoldása
* virágosítás, fásítás, parkosítás
* pihenő padok kihelyezése és cserélése az egész város területén
* utcajelző táblák kihelyezése, az utca házszámok korrigálása
* a BESZI épületének energetikai felújítása és belső átépítése
* „TITÁSZ” épület felújítása, „fecskelakások” kialakítása benne
* kijelölt gyalogátkelőhelyek kialakítása elsősorban közoktatási intézmények környezetében
* több utcai szemétgyűjtő elhelyezése
* a Deák utcai ártézi kút igényesebb átalakítása
* a Közösségi tér II. ütemének megvalósítása
* záportározó kialakítása
* városi komposztáló kialakítása
* a sportpálya teljes felújítása, modernizálása
* a sportcsarnok padlójának teljes cseréje, átjáró ablakának cseréje, helyette egy teraszajtóval kombinált ajtó, kint egy kisebb kellemes terasz kialakítása
* a Bihar Közösségi Ház színpadának felújítása, az épület korszerűsítése
* hulladékudvar (elektronika és veszélyes hulladékra is) kialakítása
* városi konyha létrehozása
* városi bál szervezése
* játszóterek korszerűsítése, fejlesztése
* a park tájépítészeti megújítása

## **ADÓPOLITIKA**

A település legfőbb saját bevételi forrása az iparűzési adóbevétel. A 2019-2024-es ciklusban adóbevételeink a duplájára emelkedtek, annak ellenére, hogy a pandémia időszakában és azóta is elvonásra került a gépjárműadó településeken maradó része is. Látható, hogy az önkormányzat vállalkozások letelepedését elősegítő politikája célravezető, melynek köszönhetően a vállalkozások száma és az önkormányzat adóbevételei is 200%-os eredményt produkált az évek során. Nagyon fontos célkitűzés ennek a tendenciának a követése. Ennek érdekében hangsúlyos, hogy a jelenlegi iparűzési adó mértékén az önkormányzat ne változtasson, kedvezményt ne vezessen be a rendeletbe, hiszen az egyenlőség elve sérülhet.

Továbbra is törekedni kell a vállalkozások számának növekedésére és a jövőben is ki kell használni az országhatár közelsége adta kedvező földrajzi fekvést.

## **VÁROSGAZDÁLKODÁS**

A városgazdálkodási feladatok ellátásának főletéteményese a Biharkeresztesi Városgazdálkodási Kft. Az önkormányzat településfejlesztési stratégiájának legingoványosabb pillére a városgazdálkodás volt az előző ciklusban. Hatékonyabb, célravezetőbb, eredményorientált és centralizált irányításra lesz szükség ahhoz, hogy a hiányosságok kijavításra kerüljenek. Az elmúlt évek tapasztalatait le kell vonni és tanulni belőle. A Kft. átstrukturálása elkerülhetetlen ebben a ciklusban. Pozitívum, hogy az előző ciklusban uniós forrás felhasználásával emelkedett az önkormányzati tulajdonú ingatlanok száma. Továbbra is nagy hangsúlyt kell, hogy kapjon az ingatlanok állagmegóvása, folyamatos újítása, illetve a ciklus talán legnagyobb feladata a „fecskelakások” kialakítása a „TITÁSZ” épületben. Ezen kihívás teljesítésére jelenleg sem hazai, sem uniós forrás nem biztosított, így mindenképpen egy teljes ciklust felölelő feladatnak tűnik, de a beruházás megkezdése nem várattathat magára.

Önkormányzati tulajdonú ingatlanok kiadása piaci, vagy szociális alapon történhet rendeletünk szerint. A bérleti jogviszonyban sokkal nagyobb ellenőrzésre lesz szükség a ciklusban, a lakbérek sokkal konzekvensebb és szigorúbb beszedése kell, hogy jellemezze az előttünk álló időszakot.

## **Vízrendezés és csapadékvíz elvezetés**

Az önkormányzat kötelező feladata az egészséges ivóvízellátás biztosítása, melyet a a Debreceni Vízmű Zrt. útján lát el, aki a csatornahálózat üzemeltetője, értve ezalatt a szennyvízhálózatot és az ivóvízhálózatot is. A közkutak üzemeltetését az önkormányzat kizárólag a jogszabályok által előirt és csak a szükséges körben kívánja fenntartani. A település csapadékvíz-elvezető rendszerének egy része a tavalyi év során kiépítésre és felújításra került, ezt folytatni szükséges a ciklusban is. Elkerülhetetlen a Szigligeti és az Táncsics utca csapadékvíz-elvezetésének azonnali kezelése az ott élő lakosok legnagyobb megnyugvására. Árkaink karbantartására nagyobb hangsúlyt kell fektetni a jövőben, több helyen is van elvezetési probléma, mely gondos karbantartás mellett kiküszöbölhető. Új vízkár-elhárítási terv készült a közelmúltban, ennek folytonos felülvizsgálata és a benne foglaltak megtartása mindenképpen kötelező feladat az önkormányzat részére.

## **Köztemető fenntartásA és működtetésE**

Az Önkormányzat – kötelező feladataként – biztosítja a köztemető fenntartását és működtetését vállalkozási szerződés útján. Ebben a ciklusban is folyamatosan felül kell vizsgálni az önkormányzat köztemető rendeletét és aktualizálni kell a temetői nyilvántartást, hogy a köztemetők megfeleljenek a jogszabályokban meghatározott követelményeknek. Sikerült az elmúlt években pályázati támogatásból és saját forrás bevonásával a ravatalozó épületét felújítani, illetve kicserélni a ravatalozó előtetőjenék a szerkezetét. A ravatalozó épületének folyamatos karbantartása és felújításának folytatása kiemelt feladat jelen gazdasági programunkban is. A terület tisztántartására, karbantartására ügyelni szükséges, korhadó és veszélyes fákat ki kell vágni, új növényzet ültetéséről gondoskodni kell. A köztemetőkben található padok cseréjét végre kell hajtani és új padok kihelyezésére is sort kell keríteni.

## **A helyi közutak és közterületek fenntartásA**

Az előző ciklusban számos belterületi út aszfaltozására sor került, ezt a következő években

A képviselő-testület a helyi közutak fenntartásával kapcsolatban olyan minőségű közúthálózat kialakítására és fenntartására törekszik, amely megfelel a település igényeinek

* járda építés, felújítás szükséges a település egész területén
* fokozott figyelmet kell fordítani a közterületek gondozására, tisztán tartására
* gondoskodni kell a közterületek fásításáról, az elöregedett, veszélyes fák kivágásáról és pótlásáról
* az óvodában, ill. a közterületeken lévő játszótereket EU–s szabvány szerint folyamatosan karbantartani, felújítani
* szükséges a kül- és belterületi utak folyamatos karbantartása, kátyúzása
* fokozott figyelmet kell fordítani a közterületek gondozására, tisztántartására
* látványelemekkel kell gazdagítani a közterületeket

## **A köztisztaság és a településtisztaság fenntartása**

A köztisztasági közszolgáltatással összefüggésben kiemelt szerepe van a prevenciónak, a megelőző tevékenységnek, illetve a megfelelő szankciórendszer kidolgozásának és következetes alkalmazásának.

* A köztisztaság és településtisztaság fenntartási közszolgáltatás biztosítása érdekében az önkormányzat:
* gondoskodik a kommunális hulladék elszállításáról és ártalmatlanításáról
* biztosítja azt, hogy a közterületekre hulladékgyűjtő edények megfelelő számban legyenek kihelyezve, illetve rendszeres időközönként ürítésre kerüljenek
* évente szemétgyűjtési akciót szervez, a lakosság és a civil szervezetek bevonásával (Csatlakozás a Te szedd akcióhoz)
* rendszeresen gondoskodik a köztemetőknél található konténerek ürítéséről
* gondoskodik az önkormányzati közutak téli síkosságának mentesítéséről és a hóeltakarításról
* a közterületek tisztán tartásáról, a zöldfelületek gondozásáról, parlagfű - mentesítéséről
* szelektív hulladékgyűjtés lehetőségének kiterjesztése
* a veszélyes hulladékgyűjtés rendszeressé tétele
* illegális szemétlerakás elleni közös és szigorú fellépés
* zöldhulladék komposztálásának megoldása, zöldhulladék gyűjtésének és kezelésének megoldása
* a lakosság számára évente 1 alkalommal továbbra is biztosítani a díjmentes lomtalanítást
* „Fogadj örökbe egy …” program indítása
* a „Születés fája” program elindítása
* Köztisztasági Szolgálat létrehozása

## **A közbiztonság helyi feladatainak ellátása**

A közbiztonság további javítása fontos feladat a helyi lakosság biztonságérzetének növelése érdekében. A közrend, közbiztonság védelme érdekében továbbra is hasonló színvonalon kell biztosítani a rendőrség és az önkormányzat közötti együttműködést. Segítséget kell nyújtani a helyi polgárőrség megalakításában, illetve megalakulást követően annak szakszerű és hatékony működéséhez. Fokozott figyelemmel kell kísérni a mezőőri szolgálat működését, folyamatosan biztosítva számukra az optimális feltételrendszert a hatékony szolgáltatás érdekében. A település kamerarendszere eddig is fokozatosan bővült, ezt lehetőségekhez és igényekhez mérten folytatni szükséges. Közbiztonsági és Bűnmegelőzési Koncepciót kell kialakítani, tovább kell erősíteni a helyi drog prevenciós tevékenységet.

## **Gyermek és ifjúsági feladatokról való gondoskodás**

Az önkormányzat képviselő**-**testülete kiemelten kezeli a gyermek- és ifjúságvédelmi feladatokat. A kapcsolódó szolgáltatások körében ellátandó feladatok:

* felsőoktatási támogatás a Bursa Hungarica ösztöndíjon keresztül
* rendkívüli gyermekvédelmi támogatás
* gyermekjóléti szolgáltatás
* az önkormányzat támogat minden olyan programot, rendezvényt, mely az ifjúság kulturált szabadidő eltöltését, nevelését, művelődését szolgálja

## **Az alapfokú egészségügyi ellátás biztosítása, GONDOS VÁROS BIHARKERESZTES PROGRAM**

Városunkban új szolgáltatás indult 2024 januárjában Gondos Város néven. A program kiemelt célja a megelőzés, legyen szó akár a testi, akár a lelki egészség védelméről, emellett tartalmaz egészségmegőrzést, egészségi állapot felmérését, vizsgálatokat, előadásokat is, mindezt minden bejelentett lakcímmel vagy tartózkodási hellyel rendelkező biharkeresztesi lakos ingyenesen veheti igénybe. Ennek a programnak a folytatása mindenképpen szükséges és indokolt.

A jövőben is a cél a Gondos Város Biharkeresztes programunkkal figyelemmel, odafordulással igyekezzünk közösségünk minden tagját megszólítani a kisgyermekes anyukától kezdve a kamaszokon át a felnőttekig, idős emberekig. Komplex, a testi és lelki egészséget szem előtt tartó, elsősorban a prevencióra, a problémák megelőzésére törekvő előadások, kisebb és nagyobb csoportos foglalkozások, szűrések megtartására kerül sor a következő években is.

Az Önkormányzat kötelező feladata az egészségügyi alapellátás biztosítása. Ennek keretében működteti:

* a háziorvosi ellátást vállalkozói formában
* fogorvosi ellátást vállalkozói formában
* a gyermek fogászati ellátást
* az iskola-egészségügyi ellátást

## **Szociális feladatok ellátása**

Biharkeresztes Város Önkormányzat Képviselő-testületének a települési támogatásokról szóló 21/2018. (XI. 29.) önkormányzati rendelete alapján biztosított szociális ellátások és a személyes gondoskodást nyújtó szolgáltatások:

* + - * a lakhatáshoz kapcsolódó rezsiköltségekhez való hozzájárulás,
      * az elhunyt személy eltemettetésének költségeihez való hozzájárulás,
      * születésnapi támogatás,
      * iskoláztatási támogatás,
      * bölcsődei és óvodáztatási hozzájárulás,
      * szociális célú tüzelőanyag támogatás,
      * idősek és rászorultak karácsonyi támogatása.

A szociális ellátásokat muszáj biztosítani a jövőben is, annak ellenére, hogy ez a város számára komoly kiadással jár, sőt lehetőségekhez mérten fokozatosan emelni szükséges a támogatási összegen, a támogatást igénybe vevők körén szélesíteni kell, új támogatási formák bevezetése is feladat az önkormányzat számára.

A szociális alapszolgáltatások és a gyermekjóléti alapellátás feladatainak ellátása a Szociális és Gyermekjóléti Társulás által fenntartott Biharkeresztesi Egyesített Szociális intézmények által biztosított.

Ellátott feladatok:

* + - * Fogyatékossággal élők nappali ellátása
      * Idősek nappali ellátása
      * Család és gyermekjóléti szolgáltatás
      * Szociális étkeztetés
      * Házi segítségnyújtás

## **Közművelődési, tudományos, művészeti tevékenység, valamint a sport támogatása**

A képviselő – testület a közművelődési, tudományos, művészeti szolgáltatások biztosítása és a szolgáltatások színvonala emelése érdekében a következő feladatok ellátásának szükségességét fogalmazza meg:

* a könyvtár működtetése során intézkedéseket kell tenni a könyvállomány gyarapítása érdekében, ehhez ki kell használni a pályázati lehetőségeket, fogadni kell a magánszemélyek, intézmények, vállalkozások könyv, elektronikus információhordozó, folyóirat, felajánlásait, illetve anyagi támogatását
* bővíteni kell a könyvtárak eszköz ellátottságát, továbbra is biztosítani kell az internet hozzáférést, az elektronikus információhordozók használatát
* a kulturális, közművelődési feladatokat is ellátó közössége számára működésükhöz helyet biztosít
* bemutatkozási lehetőséget kell biztosítani a helyi művészek számára (költői est, felolvasó est, kiállítások, bemutatók szervezésével)
* a művelődési ház és könyvtár nyitva tartásának és programjának a lakosság szabadidejéhez és igényéhez való igazítása. (hangversenyek, előadások különböző korosztályok részére)
* a tinik és fiatalok értelmes szórakozásának elősegítése (klubok, foglalkozások, sport, klub mozi…)
* Tanulmányi kirándulás szervezése az helyi általános iskolások számára

A képviselő – testület sporttevékenységgel kapcsolatban az alábbi feladatokat látja el:

* gondoskodik a település sportéletének helyet adó épületek és pályák folyamatos karbantartásáról, rendben tartásáról
* éves költségvetéséből – anyagi lehetőségeihez mérten – pályázati rendszeren keresztül támogatja a település sportegyesületét
* támogat mindenféle sporttevékenységet (futás, kerékpározás, labdarúgás, boksz stb.)
* az egészséges életmód feltételeinek biztosítása érdekében ellátja a helyi sporttevékenységgel kapcsolatos feladatokat, így biztosítja a mozgáshoz való helyet

## **Közigazgatás**

Az önkormányzat közigazgatási feladatait a Biharkeresztesi Közös Önkormányzati Hivatal látja el.

A képviselő-testület a Hivatal létrehozásával, valamennyi érintett településen (Ártánd, Biharkeresztes, Bojt, Nagykereki és Told) biztosítani kívánta

* az igazgatási munka folyamatos ellátásához,
* az önkormányzat működésével, valamint a polgármester, vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátásához,
* az önkormányzatok egymás közötti, valamint az állami szervekkel történő

együttműködésének összehangolásához szükséges személyi és tárgyi feltételeket. Ezen túl a feladatok ellátása érdekében szervező, koordinációs tevékenységet fejt ki a települési, a települési nemzetiségi önkormányzatok, önkormányzati fenntartású intézmények, civil szervezetek, egyéb önszerveződő közösségek irányában. Az épület adottságai megfelelnek a Közös Önkormányzati Hivatal elhelyezési kívánalmainak, amihez megfelelő parkolóhely tartozik, az irodák bútorzattal, illetve informatikai eszközökkel jól felszereltek, légkondicionálóval ellátott a hivatal épülete. A 2020-ban megtörtént felújítás eredményeként korszerű belső terek, klimatizált helyiségek várják a munkavállalókat, ügyfeleket egyaránt. A hivatalban 2022. tavaszától elektronikus beléptető rendszer üzemel. A Biharkeresztesi Közös Önkormányzati Hivatal informatikai eszköz állománya felújításra szorul és az eszközpark cseréje elkerülhetetlen.

A közigazgatás megfelelő színvonalának biztosítása érdekében az alábbi nem anyagi jellegű célok megvalósítása szükséges:

* a szolgáltató jellegű közigazgatás megteremtése, a lakosság számára gyors, érdemi ügyintézés megvalósítása
* az ügyfélfogadási idők évenkénti átgondolása
* az elektronikus ügyintézés lehetőségének fejlesztése
* a honlap fejlesztése az elektronikus ügyintézés irányába