**Biharkeresztes Város Önkormányzata Képviselő-testületének …/2025. (III. ...) önkormányzati rendelete**

**a települési támogatások és ellátások helyi szabályairól szóló 21/2018. (XI. 29.) önkormányzati rendelet módosításáról**

[1] A szabályozás célja, hogy a helyi lakosok még szélesebb körben vehessenek igénybe szociális támogatási formát, melynek kizárólagos célja a lakosság élethelyzetének javítása.

[2] Biharkeresztes Város Önkormányzat Képviselő-testülete az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a szociális igazgatásról és szociális ellátásokról szóló 1993. évi III. törvény 10. § (1) bekezdésében, 26. §-ában, illetve a 132. § (4) bekezdés g) pontjában kapott felhatalmazás alapján - figyelembe véve az Európai Unió vonatkozó jogforrásait is – Biharkeresztes Város Önkormányzat Szervezeti és Működési Szabályzatáról szóló 7/2024. (X. 3.) önkormányzati rendelet 42. § (1) bekezdés b) pontjában biztosított véleményezési jogkörében eljáró Biharkeresztes Város Önkormányzata Ügyrendi és Pénzügyi Bizottsága véleményének kikérésével a következőket rendeli el:

**1. §**

A települési támogatások és ellátások helyi szabályairól szóló 21/2018. (XI. 29.) önkormányzati rendelet 5. §-a helyébe a következő rendelkezés lép:

**„5. §**

*Települési támogatás*

*a)* *a lakhatáshoz kapcsolódó rezsiköltségekhez való hozzájárulás;*

*b)* *az elhunyt személy eltemettetésének költségeihez való hozzájárulás;*

*c)* *születési támogatás;*

*d)* *születésnapi támogatás;*

*e)* *iskoláztatási támogatás;*

*f)* *bölcsődei és óvodáztatási hozzájárulás;*

*g)* *Bursa Hungarica Felsőoktatási Önkormányzati Ösztöndíjpályázat támogatása;*

*h)* *szociális célú tüzelőanyag támogatás;*

*i)* *idősek és rászorultak karácsonyi támogatása*

*j)* *Startmunka mintaprogramban megtermelt mezőgazdasági terményekből összeállított terménycsomag támogatás*

*k)* *szemétszállítási kedvezmény*

*l)* *húsvéti támogatás*”

**2. §**

A települési támogatások és ellátások helyi szabályairól szóló 21/2018. (XI. 29.) önkormányzati rendelet „A települési támogatás formái” alcíme a következő 16/E. §-sal egészül ki:

**„16/E. §**

(1) *Jövedelmi helyzetre tekintettel pénzbeli ellátásként húsvéti támogatásában részesül az a személy, aki*

*a)* *Biharkeresztesen legalább 1 éve állandó lakóhellyel rendelkezik, és életvitelszerűen itt tartózkodik, 60. életévét tárgyév december 31-ig betöltötte, abban az esetben, ha más településen tartózkodási helyet nem létesített és a családjában az egy főre jutó jövedelem legfeljebb a szociális vetítési alap összegének 1500 %-a.*

*b)* *szociális és társadalmi helyzetére tekintettel arra jogosult az a Biharkeresztesen legalább 1 éve állandó bejelentett lakóhellyel rendelkező és életvitelszerűen itt tartózkodó biharkeresztesi lakos, amennyiben a családjában az egy főre jutó jövedelem legfeljebb a szociális vetítési alap összegének 1000 %-a.*

*c)* *Biharkeresztesen állandó lakóhellyel rendelkezik, és életvitelszerűen itt tartózkodik, gyermeket, unokát nevel, abban az esetben, ha a családjában az egy főre jutó jövedelem legfeljebb a szociális vetítési alap összegének 1500 %-a.*

(2) *A támogatás megállapításáról a jegyző hivatalból dönt, melynek összege 10.000 Ft.*

(3) *A húsvéti támogatás évente egy alkalommal, a tárgyév április hónapjában adható az* (1) bekezdés*ben meghatározott jogosultak részére készpénzben.*

(4) *A támogatás jogosult részére történő kiadása a Hatósági Iroda feladata.*

(5) *A támogatásjogosult részére történő átadására tárgyév Nagypéntekéig kerül sor.*

(6) *A támogatás ingatlanonként egy jogosult részére kerül megállapításra.*”

**3. §**

Ez a rendelet 2025. március 29-én lép hatályba, és az azt követő napon hatályát veszti.

**Dani Béla Péter sk. Dr. Köstner Dávid sk.**

polgármester jegyző

**Záradék**:

A rendelet hirdetőtáblán való kifüggesztéssel kihirdetve: ……..év……hó……. napján.

**Dr. Köstner Dávid**

jegyző

Végső előterjesztői indokolás

JOGSZABÁLYTERVEZET INDOKOLÁSA

*(a jogalkotásról szóló 2010. évi CXXX. törvény 18. § szerint)*

Biharkeresztes Város Önkormányzata a települési támogatások szabályait a települési támogatások és ellátások helyi szabályairól szóló 21/2018. (XI. 29.) önkormányzati rendeletében szabályozza, annak módosításával.

**1. §-hoz**

A szociális támogatási formákat határozza meg.

**2. §-hoz**

A rendelet 16/E. §-sal történő kiegészítését tartalmazza.

**3. §-hoz**

Hatálybaléptető és hatályon kívül helyező rendelkezések.

**\* \* \***

Az indokolás közzététele megtörténik az előterjesztés közzétételével.

A javasolt szabályozás az európai uniós jogból eredő kötelezettségekkel összhangban van.

A jogalkotásról szóló 2010. évi CXXX. törvény 20. § szerinti egyeztetési kötelezettség jelen szabályozásnál nem releváns.